Димчо Дебелянов
Като безумната закана…

chitanka.info

…И стало беспощадно ясно

жизнь прошумела и ушла.

А. Блок

Като безумната закана

на Бог злопаметен, злорад,

крила отпуща вечер ранна

над моя скръбен виноград.

Пристъпят мълком сенки строги

и с тях пристъпя странно сам

часът на черните итоги —

на разкаяние и срам…

Де мойта свежа, росна зелен,

де грозда, в късен зной налян? —

Ах, моят труд бе труд безцелен

и блян безплоден — моят блян!

И де сега сърце да скрия,

де сетен плам да приютя?

— Далече тътне лиха сприя

и дебне в мрака, дебне — Тя!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.